Беларусь гатова абмяркоўваць з заходнімі партнёрамі любыя праблемы, супрацоўнічаць з ЗША. “Не толькі таму, што гэта глабальная імперыя, вядучая дзяржава свету, з якой супрацоўнічаюць усе”, — сказаў Аляксандр Лукашэнка. Ён падкрэсліў, што ў беларускім грамадстве склалася добрае, паважлівае стаўленне да Амерыкі. Гэтаму не перашкодзілі і санкцыі супраць Беларусі, якія дзейнічалі ў мінулым. “Наш народ добры, адукаваны і разбіраецца ў тых працэсах, якія адбываюцца ў свеце”, — адзначыў Аляксандр Лукашэнка і прапанаваў наладжваць адносіны ў духу пажаданняў беларускага і амерыканскага народаў. Аляксандр Лукашэнка падкрэсліў абарончы характар Ваеннай дактрыны Беларусі: “Наша Ваенная дактрына выключна абарончая. Мы ніколі ні на каго не будзем нападаць, прымяняць зброю супраць якой бы там ні было краіны. Ніколі суседзі на нас пальцам не пакажуць у сувязі з гэтым”.